Terug na vlak 3: 10 dinge wat jy moet weet | Netwerk24
Deur William Horne 15 Junie 2021 21:10
Pres. Cyril Ramaphosa het Dinsdagaand ná net meer as twee weke weereens die land toegespreek. Hier is wat jy moet weet.
1. Vlak 3 van die inperking heringestel
Die land sal van middernag Dinsdagaand af na 'n aangepaste vlak 3 van die staat van inperking beweeg. Dit was laas in Desember die geval tydens die tweede vlaag van infeksies.
2. Aandklokreël aangepas
Die aandklokreël is aangepas. Suid-Afrikaners sal nou tussen 22:00 en 04:00 tuis moet wees. Die aandklokreël was vroeër van 23:00 tot 04:00.
3. Restaurante moet vroeër sluit
Nienoodsaaklike ondernemings soos restaurante en winkels moet nou teen 21:00 hul deure sluit om hul werknemers kans te gee om betyds vir die aandklokreël tuis te wees. Enige onderneming wat nie dié regulasie nakom nie, kan strafregtelik vervolg word.
4. Drankverkope beperk
Drank vir eie gebruik wat gekoop word by drankwinkels sal nou slegs tussen Maandae en Donderdae te koop wees tussen 10:00 en 18:00. Die regulasies verbied ook verkope van drank op openbare vakansiedae.
5. Restaurante mag nog drank verkoop
Restaurante en kroeë mag steeds drank vir gebruik op die perseel verkoop. Geen drank mag egter die perseel verlaat nie en die gebruik van alkohol in openbare gebiede soos parke of strande is verbode.
6. Byeenkomste moet nou kleiner wees
Byeenkomste van mense sal voortaan beperk word tot slegs 50 mense binnenshuis en 100 mense in die buitelug. Ondernemings soos restaurante wat nie só 'n getal mense kan hanteer sonder die vereiste sosiale afstand van mekaar nie, mag net tot 50% kapasiteit vol gemaak word.
7. Begrafnisse ook beperk
Begrafnisse mag nou net 'n maksimum van 50 mense toelaat. Daar mag steeds nie nagwake voor begrafnisse of sosiale byeenkomste ná begrafnisse gehou word nie.
8. Dra jou masker of gaan tronk toe
Dit bly 'n strafregtelike oortreding om nie 'n masker in die publiek te dra nie. Ramaphosa het herbevestig dat strenger toepassing van dié reëls nou sal volg en dat oortreders vervolg sal word.
9. Gauteng se 3de vlaag erger as voriges
Die derde vlaag van Covid-19-infeksies in Gauteng is nou amptelik erger as die eerste en tweede vlae. Hospitale in dié provinsie is naby aan volle kapasiteit met 'n oorvloed pasiënte wat nou instroom.
10. Entstowwe werk
Ramaphosa sê die een stukkie goeie nuus is dat dit duidelik is dat die entstowwe tot Suid-Afrika se beskikking werk. Op 'n vergelykbare punt tydens die tweede vlaag in Desember het 640 gesondheidsorgwerkers Covid-19 binne 'n sewedagtydperk opgedoen. Tans het net 64 gesondheidsorgwerkers die afgelope sewe dae die virussiekte opgedoen. Ramaphosa sê dit is danksy die inentingsprogram waarvolgens die oorgrote meerderheid van hierdie werkers suksesvol teen die virus reeds ingeënt is.
Meer oor: Cyril Ramaphosa | Drankverbod | Drankverkope | Staat Van Inperking | Aandklokreël | Strenger Inperkings | Vlak 3